# Прадмет: Мая Радзіма - Беларусь

**Тэма:** Князёўна з трыма імёнамі

**Клас:** 4

**Мэта ўрока:** вучні будуць ведаць імёны гістарычных асоб: Рагвалод, Рагнеда, Яраполк, Уладзімір, Ізяслаў; змогуць растлумачыць, чаму Рагнеду называюць “Князёўна з трыма імёнамі”, змогуць прывесці факты з жыцця Рагнеды і на іх аснове прааналізаваць яе лёс і характар, змогуць даказаць, якія віды медыя носяць больш даставерны характар.

**Медыямэта:** вучыцца параўноўваць медыяпасланні рознага характару і адрозніваць праўдзівую інфармацыю ад непраўдзівай.

**Мэта на мове вучняў:** на ўроку мы прааналізуем жыццё і дзейнасць полацкай князёўны Рагнеды з дапамогай медыятэкстаў і даведаемся, чаму яе называюць “Князёўна з трыма імёнамі”.

# Медыяадукацыйныя складнікі:

* + работа з відэаматэрыялам; параўнаўнанне мэсаджу відэа, малюнка з летапісу і тэкста падручніка;
  + праца з партрэтамі князёўны як з мэдыятэкстам.

**Адкрытыя пытанні:**

* Чаму дзяўчыну называюць “Князёўна з трыма імёнамі”?
* Як з дапамогай медыя разгадаць гэтую гістарычную загадку?
* Якія віды медыя больш праўдзіва дапамогуць разгадаць гістарычную загадку: “Чаму дзяўчыну называюць “Князёўна з трыма імёнамі”?

**Абсталяванне:**

* прэзентацыя <https://drive.google.com/open?id=1RgTsdblH7RI5CjWMDkazZWCwRxlNTpSe>,
* фрагмент відэафільма “Вікінг” <https://drive.google.com/open?id=1lQI474y79IbJhM5DSA4FSpRXwJ7_hG4A>,
* малюнкі – партрэты князёўны, табліцы для “тэкставых пазлаў”, фотаздымкі герояў фільма “Вікінг” з подпісамі “Рагнеда”, “Уладзімір” на адваротным баку. Палоскі паперы з словамі-эмоцыямі, плакат з словамі-эмоцыямі, чыстыя палоскі паперы для запісу слоў.

# Ход урока:

# МАТЫВАЦЫЯ, АКТУАЛІЗАЦЫЯ

## Сувязь з мінулымі ведамі

(на прэзентацыі запіс: 862 і Францыск Скарына) <https://drive.google.com/open?id=1RgTsdblH7RI5CjWMDkazZWCwRxlNTpSe> Напішыце як можна больш фактаў і звестак, азначэнняў, якія аб’ядноўваюць гэтыя надпісы *(Беларусь, Полацк, першы (друкар і горад), знакаміты, музей…)*

Вы ведаеце, што многія з гэтых словаў датычацца і тэмы сённяшняга ўрока: Беларусь, Полацк, першы (князь), знакаміты…

Прачытайце, на якія пытанні сёння мы будзем шукаць адказы:

*(на дошцы зафіксаваныя адкрытыя пытанні)*

* Чаму дзяўчыну называюць “Князёўна з трыма імёнамі?
* Як з дапамогай медыя разгадаць гэтую гістарычную загадку?
* Якія віды медыя больш праўдзіва дапамогуць разгадаць гістарычную загадку: “Чаму дзяўчыну называюць “Князёўна з трыма імёнамі”?

- Як вы лічыце, якія гэта пытанні? *(Пытанні, якія патрабуюць разважання, з “сакрэтам”)*

- Абгрунтуйце у парах, якія ў вас з’явіліся меркаванні па гэтых пытаннях.

*(Выказванні: па пытанні 1, 2, 3 – па жаданні)*

1. **Прагляд відэафрагмента фільма “Вікінг”**

[***https://drive.google.com/open?id=1lQI474y79IbJhM5DSA4FSpRXwJ7\_hG4A***](https://drive.google.com/open?id=1lQI474y79IbJhM5DSA4FSpRXwJ7_hG4A)

***-*** А зараз я прапаную Вам паглядзець фрагмент фільма “Вікінг”.

*Заданне для прагляду:* падумайце, хто з герояў вам больш да спадобы і чаму: галоўны герой-мужчына ці гераіня – дзяўчына.



*(выказванне меркаванняў дзяцей – франтальна, правіла непадымання рукі)*

- Паглядзіце фрагмент яшчэ раз і апішыце, якія эмоцыі і пачуцці выклікаюць у вас гэтыя героі, якія, на ваш погляд, словы характарызуюць іх. У якасці дапамогі для вас – слоўнік эмоцый. Але вы можаце дадаваць і свае словы. Напішыце іх на чыстых палосках паперы.

## Меркавані пра характар герояў

*Слоўнік эмоцый (на табліцы)*

Мужнасць, моц, смелаць, дабрыня, злосць, ганарлівасць, жорсткасць, спачуванне, жаль, сумненне, крыўда, адвага, грубасць, расчараванне, аскарбленне, грубасць, нянавісць, гнеў

*Дзеці замацоўваюць выбраныя словы (франтальна, лёсаванне) каля фотаздымкаў герояў. Настаўнік пераварочвае фотаздымкі (на адваротным баку напісаныя імёны – гэта дапаможа адысці ад стэрэатыпу зрокавага вобразу фільма; і на дошцы з’яўляюцца імёны: Рагнеда і Уладзімір.*

# ЗНАЁМСТВА З ТЭМАЙ УРОКА. ВЫЗНАЧЭННЕ МЭТЫ

## Знаёмства з тэмай

* Магчыма, вы ведаеце, як завуць галоўную гераіню фільма? (адказы дзяцей).
* Калі не, я раскрыю вам першую загадку – гераіню фільма завуць Рагнеда.
* Мы з вамі праглядзелі фрагмент з фільма “Вікінг” пра яе. Прачытайце на с.39 назву тэмы сённяшняга ўрока.
* Так, тэма нашага ўрока – “Князёўна з трыма імёнамі”.

*Вяртанне да адкрытага пытання №1:*

* Чаму дзяўчыну называюць “Князёўна з трыма імёнамі? Ці з’явіліся ў вас меркаванні наконт гэтага пытання? *(Выказванні вучняў, што дзяўчына – гэта Рагнеда. Але для адказу на пытанне дадзеных яшчэ не хапае)*

## Вызначэнне мэты ўрока вучнямі

* Якіх гістарычных асобаў вы яшчэ ўбачылі у фрагменце відэа? *(Уладзімір, бацька Рагнеды).*
* У вас ужо склаліся пэўныя ўражанні пра двух герояў *(звяртаемся да дошкі)*, але мы з вамі папрацуем сёння з рознымі крыніцамі інфармацыі (малюнкамі летапісу, партрэтамі) і паспрабуем зразумець, якія з іх найбольш блізкія да тэксту падручніка.
* Давайце паспрабуем вылучыць мэты нашай дзейнасці *(словы-памочнікі: даведаюся; прааналізую; параўнаю).* Запіс мэты на дошцы.

# 

# ПРАЦА НАД ТЭМАЙ УРОКА

1. **Праца з малюнкамі летапісу**:



Не хачу разуці рабыніча

* Паназірайце за малюнкам у групе. На малюнку надпіс *“Не хачу разуці рабыніча”.*
* Падпішыце персанажаў, выкарыстоўваючы словы: Рагнеда, Уладзімір, бацька Рагнеды *(у кожнай групы аднолькавы малюнак з летапісу)*.
* Падумайце, якім чынам адбывалася сватаўство паводле летапісу?
* Ці бачыце вы адрозненне паміж малюнкам летапісу і тым, што вы бачылі ў фільме?

*(Дзеці робяць выснову, што, паводле малюнка летапісу, Уладзімір размаўляў толькі з бацькам Рагнеды, а Рагнеда выказала свае думкі бацьку, а не Уладзіміру. Гутарка паміж дзяўчынай і Уладзімірам на малюнку летапісу не адлюстравана, але словы абразы паводле таго, што Уладзімір – сын рабыні, яна выказала)*

Высказванні прадстаўнікоў груп – па жаданні.

* Ці змяніліся вашы адносіны да герояў? *(меркаванні дзецей)*

1. **Праца з тэкстам падручніка. Складанне тэкставага пазлу**

- Зараз працуем у парах: кожная пара атрымае свой нумар (1,2,3). У адпаведнасці з гэтым нумарам вам неабходна прачытаць такі ж нумар абзаца падручніка на с. 40 і запоўніць пропускі ў тэкставым пазле па тэме.

|  |  |  |
| --- | --- | --- |
| 1) Калі? Хто? Узрост  Што здарылася? | 2) На што разлічвалі? Каго выбралі? Адкуль?  Каму адмовілі? Адкуль? | 3) Хто?  Што здарылася? Лёс дзяўчыны Што адбылося далей? |

*(Выказванне ўдзельнікаў пар па нумарах – дзеці выбіраюць, хто з пары выходзіць да дошкі. Спачатку выказваюцца тыя, хто чытаў і аналізаваў першы абзац, па чарзе адказваючы на пытанні. Калі ў астатніх вучняў класа ёсць дапаўненні – дадаюць сваё меркаванне. Настаўнік запаўняе пазл на дошцы падрыхтаванымі словамі (ці піша ў адпаведнасці з адказамі дзяцей). Дзеці запаўняюць аналагічныя таблічкі ў сваіх сшытках* *(запаўняюць тыя пропускі ў табліцы, над якімі не працавала іх група, ці выпраўляюць недакладнасці).* Адказы падмацоўваюцца малюнкамі на прэзентацыі

* Да якой высновы зараз можам прыйсці?
* Ці змяніліся ў вас адносіны да герояў? *(Так, з’явілася спачуванне Рагнедзе, незадаволенасць дзеяннямі Уладзіміра)*
* Якія факты з падручніка далі вам больш поўны малюнак дзеяння і дазволілі зірнуць на герояў па-іншаму? *(Рагнедзе было толькі 14 год: імпульсіўны ўзрост; яна ўжо згадзілася выйсці замуж за іншага; Уладзімір забіў яе родных)*

1. ***Пошук адказу на адкрытыя пытанні***

* Ці можам даць адказ на адно з прапанаваных на ўрок пытанняў? На якое?

Абгрунтуйце адказ.

*(Дадатковыя пытанні – калі вучням складана знайсці адказ)*

* Як вы лічыце, якія з медыяпаведамленняў больш дакладна нам перадалі інфармацыю: фільм, летапіс ці падручнік? *(Летапіс і падручнік)*
* Чаму? *(Бо гістарычныя факты ў іх прадстаўлены больш дакументальна)*
* Па якой прычыне фільм нельга назваць праўдзівай крыніцай інфармацыі? *(У ім – вымысел сцэнарыстаў і рэжысёраў)*
* Зрабіце вынік: як распазнаць праўду і няпраўду ў адлюстраванні гісторыі праз медыятэксты?

*(Трэба выкарыстоўваць дадзеныя з розных крыніц, розныя медыятэксты, параўноўваць іх паміж сабой, шукаць, якія з іх носяць канкрэтна - гістарычны і больш праўдзівы характар (летапіс, фотаздымак, архіўныя матэрыялы), а якія ў змесце маюць элементы фантазіі аўтараў)*

## ФІЗКУЛЬТХВІЛІНКА “СЭРЦА БЕЛАРУСІ”

[*https://www.youtube.com/watch?v=sXSE9twJVRg*](https://www.youtube.com/watch?v=sXSE9twJVRg) *(На моманце акрабатычных кампазіцый – ідзем на месцы,” машам крыламі”)*

1. **Праца па падручніку ў парах**

**“Фотаздымак як медыятэкст”**

* У вас ёсць малюнкі – партрэты Рагнеды. Прачытайце працяг гісторыі пра яе з падручніка, уклейце ў сшыткі малюнкі, зрабіце ім подпіс і расшыфроўку: якое імя носіць дзяўчына на малюнку і чаму.
* У парах абгрунтуйце і адкажыце, па якой прычыне вы так вырашылі.

|  |  |  |
| --- | --- | --- |
| РАГНЕДА ***(Слайд 7)***.  Імя дзяўчыны, якое далі ёй бацькі. | ГАРЫСЛАВА ***(Слайд 15)***.  Імя дзяўчыны пасля замужжа. Сімвалізуе гора ад гібелі родных. 6 дзяцей ***(Слайд 16)***.  Хацела забіць мужа ***(Слайд 17)***. Была адпраўлена ў горад, які назвалі ў гонар сына –Заслаўе***(Слайд 18, 19, 20)*** | АНАСТАСІЯ ***(Слайд 21, 22)***  Імя пасля пострыгу ў манашкі. |

*–* Чаму выбралі менавіта гэтыя малюнкі да імёнаў? *(1 – маладая дзяўчына; 2*

*карона – Кіеўская княжна; 3 – адзенне манашкі)*

* Выказванні *дзяцей аб лёсе дзяўчыны на этапах жыцця (франтальная работа, метад лёсавання).*
* Размяшчэнне на дошцы пад фотаздымкамі подпісаў – фрагментаў жыцця *(бацька – Рагвалод (****Слайд 6****), 14 год (****Слайд 8****), полацкая князёўна, жаніх – Яраполк, муж Уладзімір (****Слайд 9, 10, 11, 12, 13, 14****), 6 дзяцей, сын Ізаслаў - полацкі князь, хацела забіць мужа, Ізяслаў абараніў маці, пастрыглася ў манашкі*) *(дапаўняецца паказам прэзентацыі –* ***Слайды 6-22****)*

# 

# ПАДВЯДЗЕННЕ ВЫНІКАЎ

1. **Характарыстыка герояў**

* Давайце запоўнім табліцу характару герояў (Уладзіміра і Рагнеды) цяпер, калі вы даведаліся пра іх больш інфармацыі *(Крыло дошкі, дзе працавалі раней з характарыстыкай, закрываецца. Працуюць на іншым крыле. Дзеці выбіраюць словы, замацоўваюць). Адкрываецца крыло дошкі, дзе была папярэдняя характарыстыка.*
* Ці поўнасцю супадаюць вашыя першыя ўражанні і тыя, якія вы атрымалі напрыканцы ўрока? (*адрозніваюцца)*
* Чаму з’явіліся адрозненні? *(дзеці робяць выснову аб неабходнасці пошуку інфармацыі з розных крыніц)*

1. **Выніковы тэст**
   1. Як звалі бацьку Рагнеды? *(Рагвалод)*
   2. У якім горадзе жыла Рагнеда? *(Полацк)*
   3. Імя жаніха, за якога збіралася Рагнеда замуж. *(Яраполк)*
   4. Напішыце, колькі год было Рагнедзе, калі яна стала жонкай Уладзіміра (14)
   5. Што зрабіў Уладзімір з роднымі Рагнеды? *(забіў)*
   6. Якое імя атрымала Рагнеда пасля замужжа? *(Гарыслава)*
   7. Княжной якога горада стала Рагнеда пасля таго, як Уладзімір перамог брата? *(Кіева)*
   8. Як звалі сына Рагнеды, які абараніў маці? *(Ізяслаў)*
   9. Колькі дзяцей было ў Рагнеды? (*6 дзяцей*)
   10. Якое імя атрымала Рагнеда пасля пострыгу ў манашкі? *(Анастасія)*

*(Вучні самастойна выконваюць тэст, запаўняючы пропускі. Затым адбываецца ўзаемаправерка па ключы з адказамі. У ключы пазначаны старонкі, на якіх ёсць гэтая інфармацыя)*

1. **Зваротная сувязь**

*Пры ўзаемаправерцы сусед ставіць знакі “+” і “–“ і каля памылковых варыянтаў пазначае старонку, на якой ёсць правільны адказ.*

*Затым дзеці атрымоўваюць ад суседа кароткія вусныя рэкамендацыі па тэсце.*

***Самаацэнка (па жаданні):*** Якія рэкамендацыі наконт выканання тэсту вы маглі б сабе зрабіць?

1. **Адказы на ключавыя пытанні**
2. Чаму дзяўчыну называюць “Князёўна з трыма імёнамі”? *(З-за цяжкага лёсу Рагнеда 2 разы мяняла імя: пасля замужжа стала Гарыславай, пасля пострыгу ў манашкі – Анастасіяй*)
3. Як з дапамогай медыя разгадаць гэтую гістарычную загадку? *(Выкарыстанне розных крыніц інфармацыі, аналіз іх)*
4. Якія віды медыя больш праўдзіва дапамогуць разгадаць гістарычную загадку: “Чаму дзяўчыну называюць “Князёўна з трыма імёнамі”? (*Падручнік і летапіс носяць больш дакументальны гістарычны характар)*
5. **Рэфлексіўныя выказванні**

Вучань па жаданні выбірае 2-3 словы і дапаўняе іх.

Дапоўніце выказванне: ***на ўроку я***…

* + даведаўся…;
  + прааналізаваў…;
  + параўнаў…;
  + зразумеў…;
  + мяне здзівіла…;
  + мяне расчаравала…

# Дамашняе заданне

* *агульнае:*

апавяданне «Князёўна з 3 імёнамі», адказы на пытанні;

* *дадатковае:*

даведацца, як звалі астатніх дзяцей Рагнеды і які лёс быў у іх.

знайсці малюнкі-карціны з выявай любога з дзяцей Рагнеды і апісаць выбранага героя як гістарычнага персанажа.